Lene Espersen (KF), 2001-02-27:
Fra Det Konservative Folkeparti skal der også lyde en tak
for, at vi får en mulighed for at diskutere det svenske formandskabs program.
Vi tror, at det generelt er godt for EU-debatten, hvis Folketinget hvert halve år tager sig tid og kræfter til at diskutere de elementer, der har hovedprioritet i formandskabsprogrammerne.
Det svenske formandskab har valgt at sætte fokus på tre hovedområder, de såkaldte tre e'er, nemlig enlargement, employment og environment, altså udvidelse, beskæftigelse og miljø, og fra Det Konservative Folkeparti synes vi, det er værd at pointere, at udvidelsen er det helt altoverskyggende politikområde, som også i forhold til det danske bidrag skal have hovedprioritet.
Vi ser gerne, at vi kan byde de første lande velkommen i løbet af 2002, og mener sådan set også, at de sidste sten er ryddet af vejen for, at Unionen er klar til dette, ikke
mindst ved at vi har vedtaget udvidelsestraktaten, der blev færdigforhandlet i Nice og underskrevet i mandags.
Det er derfor også vores håb, at man kan blive enig om en dato for udvidelsen på EU-topmødet i Göteborg den 15. og 16. juni.
Ligeledes er det for Det Konservative Folkeparti vigtigt at understrege, at ansøgerlandene, uanset hvor langt de er kommet i forhandlingerne på nuværende tidspunkt, aktivt skal deltage i processen op til de næste traktatforhandlinger, som jo er forudsat at starte i 2004.
Med andre ord skal ansøgerlandene have optimale betingelser for at være med i forberedelsesfasen til den runde, der bliver deres første traktatforhandlingsrunde som medlemslande.
Vi er ligeledes positive over for de svenske udmeldinger om beskæftigelse, hvor hovedvægten lægges på Lissabonprocessen, der skal skabe optimale vilkår for, at EU kan udvikle sig til den mest konkurrencedygtige og videnintensive økonomi i verden.
Vi mener, at det er rigtigt at lave en sammenkobling mellem kompetenceudvikling, fleksibilitet og mangfoldighed for beskæftigelsen med lettelse af erhvervslivets vilkår, så man fremmer iværksætterlysten, samtidig med at beskæftigelsesmulighederne forbedres.
Vi er også enige i, at der bør fokuseres på virkningerne
af strukturpolitikken i den økonomiske og politiske samordning.
Vi er i Danmark slet ikke kommet langt nok på det område, og vi kan ikke fortsætte med at sidde de mange kritiske bemærkninger overhørig, f.eks. for så vidt angår vores ufleksible arbejdsmarked.
Ligeledes er vi glade for den fokus, svenskerne ønsker på at forbedre det indre marked, ikke mindst bestræbelserne på at lave klarere og enklere regler.
Det er til gavn for såvel forbrugerne som erhvervslivet.
Vi hilser også de frihandelsorienterede forslag velkommen, som svenskerne præsenterer vedrørende etablering af en ny forhandlingsrunde i WTO-regi, fokus på det fortsatte behov for reformer på landbrugsområdet og ikke mindst nødvendigheden af at få skabt en ny fiskeripolitik og få tilpasset fiskerikapaciteten i perioden 2002-2006.
Svenskerne vil ligeledes prioritere en bæredygtig udvikling og det sjette miljøhandlingsprogram højt.
Fokus bør efter vores opfattelse orienteres mod integrering af miljøhensyn i de forskellige EU-samarbejdsområder.
Ligeledes er det vigtigt, at man i miljøprogrammet, der forudses at virke i 10 år, holder fast på, at der skal være velbegrundede miljømål og miljøindikatorer.
En benchmarking vil fastholde miljødiskussionen på et højt fagligt niveau, og vi hilser initiativet velkommen.
Vi finder det overordentlig interessant, at man fremhæver skatte- og tilskudsordninger samt den sociale sikring i forhold til at fremme og sikre kvinders erhvervsarbejde.
Der er jo fortsat stor ulighed i Danmark, idet efterlønsordninger og andre ordninger for medhjælpende ægtefæller indeholder langt strengere krav end for andre lønmodtagere.
Så vi ønsker egentlig,
at den fremadrettede ligestillingsdiskussion på det her område bliver fremmet i forbindelse med det svenske formandskab.
Ligeledes finder vi det også positivt, at man presser på for at få bedre mærkningsordninger på fødevaresikkerhedsområdet.
Vi finder det også klogt af Sverige, at man viderefører
den nordiske linje i at arbejde for større åbenhed i EU-samarbejdet, og vi mener, at det svenske formandskab prioriterer rigtigt.
Vi ønsker, at regeringscheferne er i det beslutsomme humør, når topmødet afholdes.
Det vil være meget flot, hvis udvidelsesprocessen kan blive mødt med en endelig dato, når topmødet afholdes i Gøteborg den 15.-16. juni.